  Наталья Тетерина Удмурт сюан сярысь видеоклип дасяло Можга ёросысь Валентин Егоров но Екатерина Данилова «Элькуновидение-2018» вожвылъяськонэ. Со сярысь ивортодэтъя «Удмуртия» агентстволы Екатерина Данилова вераз. Милям луоз видеоряд. Со видеоролик сюан сярысь, сюанэ дасяськон сярысь. Нош кырӟанмы яратон сярысь луоз Екатерина Данилова, Можга ёросысь кырӟасьУдмурт кырӟанъя вожвылъяськонын Можга ёросысь дуэт Валентин Егоровлэсь «Зэм ик-а меда?» кырӟанзэ быдэстоз. Автор верамъя, кырӟан гожъян со понна яратоно уж луэ. Мон 20 кырӟан гожтӥ ни, ӝынызэ аслам кылъёсыя. Со мынам хобби шуод-а, мар-а, сотэк уг луы ни мынам. Мон 40 ар ужай аккомпониатор но Кватчиысь клублэн кивалтӥсез луыса, собере пенсиын али. Элькун но ёрос конкурсъёсты учкисько но отчы пыриськисько Валентин Егоров, Можга ёросысь кырӟась, крезьгурчиПусъём, Валентин Егоровлэн но Екатерина Даниловалэн дуэтсы кемалась ик ӧз кылды. Крезьгурчи кырӟась нылкышноез ёрос Гырон быдтонын пумитаз но ӵошен кырӟаны дэмлаз. Витетӥ классысен кырӟанэн вырись но али Горняк клубын ужась Екатерина Даниловалы та ӵектон кельшиз. «Элькуновидение» вожвылъяськонэ Можга ёросысь дуэт асьсэдыз возьматон, мукетъёсыз шоры учкон но крезьгурчилэсь кырӟанъёссэ калыке вӧлмытон понна пырисько. Тодэ вайытом, «Элькуновидение-2018» вожвылъяськонэ куриськонъёс Эгра каргуртысь но Эгра ёросысь, Дэри, Алнаш, Можга, Юкаменск но Сюмси ёросъёсысь вуизы ни. Ачиз конкурс 20-тӥ коньывуонэ ортчоз.  Тегъёс: Лулчеберет Можга Удмуртия кырӟан Элькуновидение  